**Касцёл Святога Міхаіла і манастыр цыстэрыянак** — помнік архітэктуры позняга барока ў г. Мазыры.

Гісторыя
--------

Пабудаваны ў 1743—1745 гг. па фундацыі Бенядзікта Ражанскага, за 3 км на паўночны ўсход ад Мазыра, на правым беразе р. Прыпяці, у так званай «Анёльскай даліне». Уключае мураваны касцёл Святога Міхаіла і жылы корпус, абнесеныя мураванай агароджай. У 1883 г. кляштар закрыты, у 1888 г. перададзены праваслаўным, у 1893—94 гг. касцёл рэканструяваны пад царкву, прыбудаваныя драўляная званіца, бакавая мураваная галерэя і інш.

Касцёл дзейнічае, у кляштары размешчанае музычнае вучылішча. Помнік рэспубліканскага значэння.

Архітэктура
-----------

### Касцёл

Касцёл Святога Міхаіла Арханёла
Касцёл — аднанефны храм, накрыты высокім двухсхільным дахам з увагнутымі вальмамі над трохграннай апсідай. Мае моцную канструкцыю (таўшчыня сцен 1,5 м). Архітэктурна-пластычны акцэнт прыпадае на галоўны фасад, расчлянёны на тры часткі высокімі пілястрамі і завершаны шырокім тонкапрафіляваным карнізным поясам. Бакавыя плоскасці фасаду дэкарыраваныя трыма ярусамі фігурных і арачных ніш з конхамі ў верхнім ярусе. Фасад завершаны ступеньчатым атыкам (надбудаваны ў 1894 г.). Галоўны ўваход праз нізкі пяцігранны прытвор дэкарыраваны буйнымі кутнімі лапаткамі. Бакавыя фасады вырашаныя плоскасна, рытмічна расчлянёныя высокімі лучковымі вокнамі і шырокімі лапаткамі ў прасценках.

Інтэр'ер касцёла
Прастора інтэр'еру рэканструяваная: неф падзелены на два паверхі і перакрыты цыліндрычнымі скляпеннямі з падвойнымі папружнымі аркамі і люнетамі, апсіда — самкнутай конхай. Скляпенні былі дэкарыраваны сюжэтнай фрэскавай размалёўкай (скончана ў 1804 г. не захавалася). Сцены крапаваныя арачнымі нішамі і падвойнымі пілястрамі, апяразаны буйным тонкапрафіляваным карнізам. Апсіда раскрытая ў залу шырокім арачным прасветам.

### Кляштар

Касцёл з боку апсіды і кляштарны корпус
Першапачаткова з касцёлам з паўночнага ўсходу злучаўся крыты бляхай і дахоўкай П-падобны ў плане трохпавярховы жылы корпус (першы паверх быў мураваны, другі і трэці — фахверкавыя ці з «прускага муру»), які ствараў унутраны двор. Захаваўся адзін прамавугольны ў плане двухпавярховы аб'ём пад двухсхільным дахам. Фасады рытмічна расчлянёныя квадратнымі і прамавугольнымі вокнамі, у прасценках — шырокімі лапаткамі. Планіроўка галерэйная з аднабаковым размяшчэннем тыпавых келляў з цыліндрычнымі скляпеністымі перакрыццямі.

Літаратура
----------

* Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.

Спасылкі
--------

* Лагатып Вікісховішча На Вікісховішчы пакуль няма медыяфайлаў па тэме, але Вы можаце загрузіць іх
* Касцёл Святога Міхаіла і кляштар цыстэрцыянак (Мазыр) на сайце Radzima.org
* Касцёл Святога Міхаіла і кляштар цыстэрцыянак (Мазыр) на сайце Глобус Беларусі (руск.)

| ⛭Мазырскі дэканат |
| --- |
| Касцёл Святой Сям’і (Брынёў) ·  Касцёл Найсвяцейшага Сэрца Ісуса (Грушаўка) ·  Касцёл Святога Юзафа (Жыткавічы) ·  Касцёл Найсвяцейшай Тройцы (Калінкавічы) ·  Касцёл Святога Аўгусціна (Капаткевічы) ·  Касцёл Святых Бенедыкта і Бернарда (Капцэвічы) ·  Касцёл Найсвяцейшага Сэрца Ісуса і Дзевы Марыі Фацімскай (Лельчыцы) ·  Касцёл Святога Міхаіла (Мазыр) · Касцёл Узвышэння Святога Крыжа (Мазыр) ·  Касцёл Узвіжання Святога Крыжа (Нароўля) ·  Касцёл Дабравешчання Найсвяцейшай Дзевы Марыі (Петрыкаў) ·  Касцёл Унебаўзяцця Найсвяцейшай Дзевы Марыі (Хойнікі) |